Document ID: 32007D0607

ODLOČBA KOMISIJE
z dne 10. septembra 2007
o dovoljenju Sloveniji, da za dve vinski leti podaljša možnost odstopanja od najmanjšega naravnega volumenskega deleža alkohola, ki je določen za cono C II, za vina Primorske regije, vključno s kakovostnim vinom, pridelanim na določenem pridelovalnem območju, teran PTP, Kras
(notificirano pod dokumentarno številko C(2007) 4085)
(Besedilo v slovenskem jeziku je edino verodostojno)
(2007/607/ES)
KOMISIJA EVROPSKIH SKUPNOSTI JE -
ob upoštevanju Pogodbe o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške,
ob upoštevanju Akta o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške in zlasti točke 2(c) poglavja 5(A) Priloge XIII k Aktu,
ob upoštevanju naslednjega:
(1)
Točka C(2)(e) Priloge V in točka E(3)(e) Priloge VI k Uredbi Sveta (ES) št. 1493/1999 z dne 17. maja 1999 o skupni ureditvi trga za vino (1) določata spodnje meje najmanjšega naravnega volumenskega deleža alkohola namiznega vina in kakovostnega vina pdpo (pridelanega na določenem pridelovalnem območju) za vinorodno cono C II, ki ga je mogoče obogatiti.
(2)
Z odstopanjem od teh omejitev Akt o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške določa v poglavju 5(A) Priloge XIII, da je za namizno vino in kakovostno vino pdpo vinorodnega območja Primorske regije iz cone C II Slovenije mogoče odstopati od navedene spodnje meje v vinskih letih 2004/2005, 2005/2006 in 2006/2007 brez preseganja spodnje meje najmanjšega naravnega volumenskega deleža alkohola, ki je določena za vinorodno cono C I(a). Določeno je bilo, da na koncu navedenih treh vinskih let Slovenija pripravi poročilo o najmanjšem naravnem volumenskem deležu alkohola grozdja, ki je bil ugotovljen v navedenih treh vinskih letih.
(3)
Slovenija je 24. aprila 2007 predložila podrobno poročilo o najmanjšem naravnem volumenskem deležu grozdja, potrganega na primorskem vinorodnem območju, vključno za kakovostno vino pdpo teran PTP, Kras. Ker pa so tri vinska leta, v katerih so opravili te meritve, zaznamovale izredno in neobičajno ugodne podnebne razmere, slovenski organi menijo, da opazovane vrednosti ne predstavljajo običajnih vremenskih razmer navedenega območja in ne omogočajo dokončnih ugotovitev za določitev običajne vrednosti volumenskega deleža alkohola navedenega vinorodnega območja, zaradi česar so zaprosili za podaljšanje obdobja odstopanja od najmanjšega volumenskega deleža alkohola grozdja.
(4)
V skladu s pogoji za navedeno odstopanje je zato treba podaljšati obdobje odstopanja za dve vinski leti, preden bo mogoče upoštevati najmanjši volumenski delež alkohola v moštu za namizna vina in kakovostna vina pdpo Primorske regije, vključno s kakovostnim vinom pdpo teran PTP, Kras, se pravi podaljšati odstopanje za vinski leti 2007/2008 in 2008/2009 -
SPREJELA NASLEDNJO ODLOČBO:
Člen 1
Z odstopanjem od točke C(2)(e) Priloge V in točke E(3)(e) Priloge VI k Uredbi (ES) št. 1493/1999 se lahko v dveh zaporednih vinskih letih 2007/2008 in 2008/2009 v Primorski regiji v Sloveniji odstopa od najmanjšega naravnega volumenskega deleža alkohola, ki je določen za cono C II za namizno vino in kakovostno vino pdpo, če so vremenske razmere ali razmere za rast in razvoj vinske trte izredno neugodne in povzročijo, da je nemogoče doseči najnižjo stopnjo naravnega alkohola, ki se zahteva v coni C II.
Vendar najmanjši naravni volumenski delež alkohola ne sme biti manjši od tistega, ki je določen za namizno vino in kakovostno vino pdpo za cono C I(a).
Člen 2
Ta odločba je naslovljena na Republiko Slovenijo.
V Bruslju, 10. septembra 2007

Labels: 3
17
18
15